РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/525-21

13. децембар 2021. године

Б е о г р а д

ЗАПИСНИК

20. СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 13. ДЕЦЕМБРА 2021. ГОДИНЕ

 Седница је почела у 11,00 часова.

 Седницом је председавао: проф. др Љубинко Ракоњац, председник Одбора.

 Седници су присуствовали чланови Одбора: заменик председника Одбора Жарко Богатиновић, Марија Тодоровић, Марко Младеновић, Томислав Јанковић, Весна Кришанов, Јелена Обрадовић, Невенка Костадинова, Акош Ујхељи и мр Дејан Раденковић, као и заменици чланова Одбора: Велибор Милојичић (заменик члана Гојка Палалића) и Станислава Јаношевић (заменик члана Александра Југовића).

Седници нису присуствовали чланови Одбора: Гојко Палалић, Драгана Радиновић, Марко Парезановић, Александар Југовић, Драган М. Марковић, Мина Китановић и Јасмина Каранац.

 Седници су присуствовали и: помоћница министарке за заштиту животне средине Александра Имширагић Ђурић, представници Агенције за заштиту животне средине: др Срђан Лалић, директор, др Тамара Перуновић Ћулић, помоћник директора, Небојша Реџић, начелник Одељења за Национални регистар извора загађивања, индикаторе и информациони систем, Љубиша Денић, начелник Одељења за контролу квалитета воде, ваздуха и седимента, Зоран Стојановић, начелник Одељења за инструменталне и биолошке анализе и Јасмина Кнежевић, руководилац Групе за мониторинг и стање квалитета ваздуха, као и представник Зелене столице: Милан Рогуља, удружење „Биоген“.

 На предлог председника, са 11 гласова „за“, једногласно, усвојен је следећи:

Д н е в н и р е д :

1. Разматрање Извештаја о стању животне средине у Републици Србији за 2020. годину, који је поднела Влада (Број 501-1646/21 од 20. септембра 2021. године);
2. Разно.

Пре преласка на рад по утврђеном дневном реду, са 11 гласова „за“, једногласно, усвојен је Записник 19. седнице Одбора за заштиту животне средине, одржане 24. новембра 2021. године.

Прва тачка дневног реда – **Разматрање Извештаја о стању животне средине у Републици Србији за 2020. годину, који је поднела Влада (Број 501-1646/21 од 20. септембра 2021. године)**

Проф. др Љубинко Ракоњац, председник Одбора, подсетио је да на основу члана 76. Закона о заштити животне средине, Влада једанпут годишње подноси Народној скупштини извештај о стању животне средине у Републици Србији. Овај извештај сачињава Агенција за заштиту животне средине на основу прикупљених података и информација, најкасније до 31. маја текуће године за претходну годину. Народној скупштини поднет је Извештај о стању животне средине у Републици Србији за 2020. годину, који је на дневном реду ове седнице.

Др Срђан Лалић, директор Агенције за заштиту животне средине, истакао је да Извештај о стању животне средине представља најважнији документ који Агенција сачињава сваке године будући да су у њему свеобухватно и целисходно садржани сви подаци и индикатори који се односе на животну средину. С обзиром на то да је од скоро на овој функцији, напоменуо је да он није активно учествовао у изради Извештаја о стању животне средине у Републици Србији за 2020. годину и да ће Извештај представити помоћник директора др Тамара Перуновић Ћулић.

Др Тамара Перуновић Ћулић, помоћник директора Агенције за заштиту животне средине, навела је да је Влада Републике Србије 9. септембра ове године усвојила Закључак којим се прихвата Извештај о стању животне средине за 2020. годину, који садржи релевантне податке и информације утемељене на званичним подацима државних институција, научних и стручних организација надлежних за праћење стања појединих медијума животне средине. Извештај даје приказ стања животне средине у Републици Србији у 2020. години и омогућује увид у остварење циљева и мера политике заштите животне средине који су дефинисани стратешким и планским документима. Оцена стања животне средине за 2020. годину базирана је, као и претходних година, на индикаторском приказу, према тематским целинама из Националне листе индикатора заштите животне средине. Такав модел приказивања стања животне средине користе скоро све земље у Европи, а и шире, као и Европска агенција за животну средину.

У делу Извештаја, који се односи на емисије у ваздух, наведено је да највеће емитоване количине оксида сумпора, оксида азота и суспендованих честица потичу из термоенергетских постројења, хемијске, минералне и прехрамбене индустрије, као тачкастих извора загађивања. Најзначајнији допринос укупној количини емитованих закисељавајућих гасова дали су: за азотне оксиде област ,,Производња и дистрибуција енергије”– 53,84% и ,,Друмски саобраћај” – 19,24%, а за сумпор диоксид ,,Производња и дистрибуција енергије” – 91,50%, као и ,,Пољопривреда” око 90,72% за амонијак. Удео емисије честица PM10 је највећи за „Топлане снаге мање од 50 мега вати и индивидуално грејање” око 51,37%, и „Употреба енергије у индустрији и индустријски процеси” са 12,10%. Емисије из наведених сектора током претходних година не показују флуктуације.

Када је реч о квалитету ваздуха, као и претходних година на њега доминантно утичу концентрације суспендованих честица, а прекорачења су највише заступљена у зимским месецима. Побољшање квалитета ваздуха забележено је у Новом Саду, у коме је квалитет ваздуха поново прве категорије, тако да у последњих пет година Нови Сад је био прекомерно загађен само 2019. године. Зајечар, Ваљево, Краљево, Суботица и даље су прекомерно загађени градови, као и агломерације Београд, Панчево, Смедерево, Бор, Косјерић, Ужице и Ниш. Крагујевац је од 2016. до 2018. године прекомерно загађен, 2019. је имао чист ваздух, а 2020. поново је прекомерно загађен. Зрењанин и Параћин су по први пут сврстани у градове са прекомерно загађеним ваздухом. Град Бор сврстан је у трећу категорију квалитета ваздуха, односно као прекомерно загађен, услед прекорачења граничних вредности У току 2020. године, у Бору је регистровано повећање епизода са концентрацијма SO2 опасним по здравље људи, што указује на обавезу даљег спровођења мера на смањењу аеро-загађења у овој агломерацији.

Када је реч о садржају тешких метала у суспендованим честицама PM10, у 2020. години, садржај арсена и кадмијума у Бору је значајно прекорачио годишње циљне вредности, а садржај олова био је више него два пута већи од годишње граничне вредности. Агенција за заштиту животне средине је, током 2020. године, проширила своју мрежу станица, успостављањем аутоматских мерења у Вршцу и Новом Пазару, а оспособљена је станица у Параћину, која због штете нанете поплавама 2014. године није била у функцији. Проширен је и програм мониторинга на станицама у Ужицу и Београду покретањем аутоматских мерења РМ10 и РМ2.5 честица. Када је реч о функционалности самог мониторинга, током 2020., од свих инсталираних анализатора сумпор-диоксид, нитроген-диоксид, озон, и PM10 на 90% анализатора је постигнута расположивост валидних сатних вредности већа од 90%, што је повећање у односу на претходну 2019. годину, када је расположивост била 85%. У 2020. забележен је до сада највећи обим података достављених од стране локалних самоуправа, што даје најдетаљнију слику стања квалитета ваздуха у Републици Србији.

Када се ради о алергеном полену, у 2020. години највише вредности укупне количине поленових зрна за полен брезе забележене су у Новом Саду, на Златибору - за полен трава, у Врбасу - за полен амброзије, као најинванзивније коровске биљке. Највећи број дана са прекорачењем граничних вредности поленових зрна у 2020. за брезу биo је у Нишу, за траве у Врању и амброзију у Врбасу. Мониторинг алергеног полена у мрежи станица обавља се на 27 мерних места на територији Републике Србије. По европским стандардима као и по акредитованој методи прати се 25 алергених врста полена. Досадашња праћења показала су да полен коровске биљке Амброзије из године у годину има све веће дневне вредности, што представља неповољну ситуацију за алергичне особе. Једина поуздана мера за смањење концентрације полена амброзије у ваздуху, као најјачег алергена, јесте појачано контролисано уништавање овог агресивног корова.

Извештај у делу квалитета вода обухвата податке из 2019. године, јер приликом израде Извештаја о стању животне средине подаци у области квалитета вода за целу претходну годину нису били коначни. Агенција врши узорковање и испитивање квалитета површинских и подземних вода и седимента у складу са Програмима мониторинга који се усвајају на годишњем нивоу. Мониторингом је, на годишњем нивоу, обухваћено испитивање око 80 водних тела површинских вода и 57 станица подземних вода. Укупно се узоркује око 1400 узорака воде и седимента, а уради се око 150000 физичко-хемијских, хемијских и биолошких анализа. За квалитет површинских и подземних вода даје се приказ стања на бази резултата физичко-хемијских и хемијских анализа за десетогодишњи период у виду трендова. Наведен је и списак приоритетних и приоритетних хазардних супстанци, које су прекорачиле стандарде квалитета животне средине у претходној календарској години. Оцена стања квалитета површинских вода урађена је коришћењем „Serbian Water Quality index“ (SWQI), који обезбеђује меру стања површинских вода у погледу општег квалитета. Према овом индикатору, у периоду 2010-2019. године, констатован је безначајан тренд промене квалитета воде. У 2019. години је пет параметара приоритетних и приоритетних хазардних супстанци премашило дозвољене просечне годишње концентрације на 36% мерних места. Дуготрајне органске загађујуће супстанце нису премашиле дозвољене концентрације. Резултати оцене статуса показују да је у периоду 2012-2019. мониторингом статуса обухваћено око 260 водних тела површинских вода. Од укупног броја водних тела површинских вода њих 3% налази се у добром еколошком статусу. Највећи број водних тела има умерен еколошки статус 20%, слаб еколошки статус утврђен је код 19%, а лош еколошки статус код 10%. Резултати оцене хемијског статуса водних тела површинских вода, спроведене за период 2012-2019. показују да је (33%) водних тела достигло добар хемијски статус, а 16% није достигло добар хемијски статус. Број водних тела која нису била обухваћена мониторингом хемијског статуса је 258 (51%). Најбољи квалитет воде имале су реке: Јерма, Ношница, Моравица, Дрина и Јабланица, док најлошији квалитет воде имале су реке: Кереш, Криваја, Тамнава, Белица, Лепеница, Велики Луг, Угљешница, Борска река, Велики Тимок (услед оптерећења комуналних отпадних вода и индустријских отпадних вода).

Што се тиче исправности воде за пиће, и у физичко-хемијском и у микробиолошком смислу, у 2019. Години 67,3% јавних водовода градских насеља оцењено је као исправно, што је највише за посматрани период 2010-2019. године. Индекс експлоатације воде је веома повољан и у периоду 2010-2019. године има веома ниску просечну вредност која износи свега 2,8%. Губитак воде у водоводној мрежи просечно износи 33,9% и има неповољан растући тренд у истом периоду. Коришћење воде у домаћинству има повољан опадајући тренд у наведеном периоду. Проценат загађених (непречишћених) отпадних вода има повољан (опадајући) тренд. Проценат становништва обухваћеног третманом за пречишћавање отпадних вода има повољан (растући) тренд и у 2019. години износи 14,42%.

Праћење емисија у воде показује да доминантно загађивање вода азотом и фосфором потиче из комуналних и индустријских извора који преко канализационих система своје непречишћене отпадне воде испуштају у водопријемнике. Укупне емисије азота и фосфора из тачкастих извора комуналних и индустријских отпадних вода у 2020. години су мање у односу на претходну годину, тј. забележен је позитиван (опадајући) тренд. Удео емисија тешких метала у укупним емисијама загађујућих материја, представља само 0,1% али њихово праћење је битно због велике токсичности и негативног утицаја, пре свега по здравље људи.

Када се ради о биодиверзитету, током 2020. године заштићено је нових 285 хектара територије Републике Србије. Праћење стања земљишта показује да је у Републици Србији идентификовано 213 локација у категорији потенцијално контаминираних и контаминираних локација. Највећи удео имају локације управљања отпадом – 71,83%, у оквиру којих се налазе и несанитарне депоније – сметлишта, којима управљају јединице локалне самоуправе.

На подручју АП Војводина, испитан је степен угрожености непољопривредног земљишта од хемијског загађења на подручју 30 општина и градова, на 113 дивљих депонија, при чему је установљено да је земљиште знатно угрожено на већини локација. У 2020. години праћен је степен угрожености земљишта од хемијског загађења у урбаним зонама у осам јединица локалне самоуправе (Београд, Крушевац, Ниш, Чачак, Пожаревац, Смедерево, Трстеник и Владимирци). Укупно је испитано 248 узорака земљишта и најчешће прекорачење граничних вредности забележено је за скоро све тешке и токсичне метале.

Када се ради о отпаду, у 2020. години укупно је произведено 12,5 милиона тона отпада, што представља благо повећање у односу на претходну годину. У комуналном отпаду је највећа заступљеност биоразградивог отпада – око 50%, а у количини укупног створеног отпада који настаје у току рада предузећа преко 80% отпада представља летећи пепео од угља. На 11 санитарних депонија је у 2020. години одложено приближно 560 хиљада тона отпада, што је за 12% више у односу на претходну годину, али се и даље велика количина отпада одлаже на несанитарне и дивље депоније. Од стране надлежних органа издато је 2509 важећих дозвола за управљање отпадом, а одузето је 16 дозвола за управљање отпадом. Из Републике Србије је у току 2020. године извезено 424.071 тона отпада, што представља већу количину у односу на претходну годину. Увезено је 296.523 тона отпада, што је више него прошле године. У 2020. години настављен је тренд увоза и извоза истих врста отпада (отпадни папир и метали). И даље се извозе велике количине отпада за које постоје прерађивачки капацитети у земљи.

Када се ради о буци, у 2020. години анализирани су резултати мониторинга буке из 16 јединицa локалних самоуправа, на 156 мерних места и у четири агломерације, на 50 мерних места. Највећи проценат индикатора укупне буке налази се у опсегу од 60-64 децибела, што су са аспекта угрожености становништва прихватљиви нивои буке.

Када се ради о шумарству, ловству и риболову, здравствено стање шума је релативно добро. Током 2020. године није регистровано сушење стабала, док је јака дефолијација смањена у односу на 2019. годину. У 2020. години пошумљено је око 1480 хектара шумског земљишта.

Када се ради о индустрији, у 2020. години није било захтева за доделу права на коришћење Еко знака, тако да право да носе ову ознаку имају и даље две компаније за 323 производа, као и 2019. године. 1629 предузећа имало је важеће ISO 14001 сертификате, што је пораст у односу на 2019. годину

Када се ради о енергетици, у последњих 10 година потрошња енергије смањена је за 9%, односно има тренд опадања. У 2020. години потрошња примарне енергије износила је 14,87 милиона тона еквивалентне нафте (Mten), а у односу на 2019. годину смањена је за 2,5%. У структури потрошње константно доминирају фосилна горива, која су 2020. године учествовала са 86,6%, а у потрошњи финалне енергије највећи удео имају домаћинства са 36%.

Када се ради о туризму, иако је евидентан пораст туриста последњих неколико година, Република Србија није дестинација „масовног туризма” и туристичка делатност не угрожава квалитет животне средине.

Економски инструменти показују да су процењени издаци из буџета, према расположивим подацима 2019. године износили, као и претходних година 0,3% бруто домаћег производа (БДП). Приходи од накнада који имају вишегодишњи тренд пораста, 2020. године су знатно опали на 0,14% БДП са 0,24% БДП, колико су износили у претходној години. Највеће су накнаде за производе који после употребе постају посебни токови отпада у износу од 4,31 милијарде динара и накнаде од емисија сумпорних и азотних оксида, прашкастих материја и одложеног отпада у висини од 3,24 милијарде динара. Улагања привредних сектора у 2020. године су била 0,07% БДП, и већа су у односу на 2019. годину, када су износила 0.06% БДП. Као и претходних година, највише је допринео сектор Енергетике и рударства, односно Јавно предузеће „Електропривреда Србије” и Нафтна индустрија Србије са 3,1 милијарди динара (што чини 91% укупних улагања). Међународне донације, које имају растући тренд, су процењене на 0,14% БДП, а кредити на 0,03% БДП. У 2020. години највећи донатори су Европска унија са 4,9 милијарде динара, Савезна Република Немачка са 2,2 милијарде динара и Краљевина Шведска са 325 милиона динара. Додељена подстицајна средства и субвенције, која су такође у вишегодишњем константном порасту, износила су 0,09% БДП, што је пораст у односу на 0,08% БДП у 2019. години. Највећи удео имају субвенције за рециклажну индустрију од 69%.

Извештај у делу који се односи на циркуларну економију показује напредак. У 2020. години објављена је „Мапа пута за циркуларну економију у Србији” и усвојене су стратегије индустријске политике и паметне специјализације.

Извештај о стању животне средине је, због своје комплексности и свеобухватности најзначајнији документ из ове области у Републици Србији, који је намењен доносиоцима одлука у области заштите животне средине за планирање политика и спровођење мера, али исто тако и стручној и широкој јавности. Извештај је усклађен са чланом 74. Устава Републике Србије, који прописује право грађана на здраву животну средину и благовремено и потпуно обавештавање о њеном стању. Извршавајући своју обавезу информисања јавности, Агенција на својој интернет презентацији поставља све релеватне податке у реалном времену, односно у облику часовних, дневних, недељних, месечних и годишњих извештаја.

Закључила је да су, у претходном периоду, Извештај о стању животне средине и други тематски извештаји, који детаљније обрађују одређену област животне средине, а које Агенција израђује, често били покретач низа активности које су спроведене на свим нивоима власти. Јасан показатељ да Србија иде у добром правцу када је у питању ова област, говори и добијена сагласност земаља чланица ЕУ за отварање Кластера 4, у ком се налази Поглавље 27 – животна средина и климатске промене.

У дискусији су учествовали: проф. др Љубинко Ракоњац, др Тамара Перуновић Ћулић и Милан Рогуља.

Постављено је питање на која се тачно подручја односи податак из Извештаја да је заштићено нових 285 хектара територије Републике Србије. Појашњено је да се ради о проглашеном специјалном резервату природе „Осредак“, да је урађена ревизија резервата природе „Калинић“ и споменика природе тунелска пећина „Прераст“ у кањону реке Замне.

Постављено је питање зашто подаци о базним станицама, који су доступни на сајту РАТЕЛА (Регулаторне агенције за електронске комуникације), а говоре о 27000 базних станица три телеоператера у Србији нису увршћени у Извештај, будући да је у њему садржан податак о 12685 базних станица, као и зашто питање увођења 5 г мреже и родона није обухваћено у Извештају. Објашњено је да Агенцији за заштиту животне средине податке достављају многе институције, али да ти подаци често стигну након завршетка Извештаја, из тих разлога у току је рад на изменама и допунама Закона о заштити животне средине где се предлаже померање рока са 31. маја на 1. јул, како би се сви релевантни подаци нашли у Извештају. Наведен је пример да су у међувремену стигли подаци о комуналном отпаду, који управо због временског рока нису ушли у овај Извештај.

На предлог председника Одбора, Одбор је, са 12 гласова „за“, једногласно, одлучио да поднесе Народној скупштини Извештај да је, након разматрања Извештаја о стању животне средине у Републици Србији за 2020. годину, који је поднела Влада Републике Србије, на основу члана 76. Закона о заштити животне средине, одлучио да овај извештај прихвати.

Друга тачка дневног реда – **Разно**

 Александра Имширагић Ђурић, помоћник министра заштите животне средине, информисала је Одбор о томе је да је Нацрт закона о изменама и допунама Закона о заштити животне средине постављен на сајт Министарства заштите животне средине и да ће се од 2. до 21. децембра 2021. године о овом нацрту закона одржати јавна расправа.

 Министарство заштите животне средине спровело је јавне консултације за представнике свих органа јавне власти у Републици Србији, заинтересоване грађане и грађанке, привредна друштва и социјалне партнере, организације цивилног друштва, представнике академске заједнице и друге заинтересоване субјекте о првом Нацрту закона о контроли опасности од великих удеса који укључују опасне супстанце, а јавна расправа о овом нацрту закона одржаће се у периоду од 10. до 29. децембра 2021. године. То ће бити први пут да ће бити донет закон којим се ова материја прописује у Републици Србији, будући да је превенција изузетно важна, а на тај начин ће бити транспоноване директиве Европске уније у наше законодавство.

 У припреми су измене Закона о процени утицаја на животну средину, као и Закона о стратешкој процени утицаја на животну средину. Следеће недеље ће почети јавна расправа о овим нацртима закона.

 Навела је и да је јавна расправа о Програму заштите ваздуха у Републици Србији, са Акционим планом, завршена 8. децембра 2021. године и да се пише Извештај о учешћу јавности на јавној расправи, која је изазвала велико интересовање јавности, а у току јавне расправе достављено је много констурктивних предлога и коментара.

 Седница је завршена у 11,40 часова.

 СЕКРЕТАР ПРЕДСЕДНИК

 Милица Башић проф. др Љубинко Ракоњац